**PROJEKTNI ZADATAK**

**Predmet nabave:** Radovi konzervacije i uređenja - arheološki park Fulfinum-Mirine

**Evidencijski broj nabave:** 48/23

1. **PREDMET PROJEKTNOG ZADATKA**:

Predmet ovog Projektnog zadatka je određivanje uvjeta za izvođenje radova konzervacije i uređenja u arheološkom parku Fulfinum-Mirine u naselju Omišalj.

1. **OPIS POSLA:**

Predmetom nabave obuhvaćena je realizacija sljedećih poslova:

1. **Radovi konzervacije:** izvode se na dvije lokacije (zone) - područje kasnoantičke vile s ranosrednjovjekovnom troapsidalnom crkvom (sektor 4) te područje mauzoleja (sektor 2):
   * U sektoru 4 potrebno je konzervirati po pravilima struke pronađene zidane ostatke (ukupno 16 m3 zida) - što podrazumijeva čišćenje fuga, ispiranje, zidanje, izradu kape i obradu fuga uz korištenje adekvatnih materijala (lokalnog kamena i vapnene žbuke). Također, potrebno je skinuti dio stare betonske konzervacije koja šteti zidovima, te ju zamijeniti novom
   * U sektoru 2 treba ujednačiti konzervaciju na oba mauzoleja, uz pridržavanje specifikacija navedenih u prethodnoj alineji.
2. **Revizija konzervacije:** obuhvaća obradu 5 (pet) grobnica pronađenih oko crkve. Radovi obuhvaćaju demontažu postojećih betonskih okvira i poklopaca od drveta koji se trenutno koriste za zaštitu grobnica. Obodi grobnica trebaju se minimalno obraditi prema principima konzervacije, pokriti dno grobnica geotekstilom te zapuniti šljunkom do hodne površine.
3. **Konzervacija partera i uređenje lokaliteta:** obuhvaća obradu istraženih površina u sektorima 2 i 4 iz točke 1. Radovi obuhvaćaju postavljanje geotekstila te dizanje suhozida na mjestima denivelacije kojima je cilj zadržavanje šljunka i sprječavanje njegovog odljeva prema moru. Geotekstil se prekriva šljunkom u prosječnoj debljini sloja od 10-ak cm, frakcije 0-4 mm. Nadalje, potrebno je izvesti uklanjanje mehanizacijom postojećeg nagomilanog šljunka lociranog sjeverno od crkve, te metalne rampe (željezne glomazne ploče locirane sjeverno od crkve) prethodno korištene za prijevoz vozila pri izradi konzervacije.

**Grafički prikaz lokacija na kojima će se vršiti gore navedeni radovi stavlja se na raspolaganje ponuditeljima pod točkom 4) ovog Projektnog zadatka.**

Uzimajući u obzir da lokalitet na kojem se izvode radovi koji su predmet ovog postupka nabave predstavlja kulturno dobro zaštićeno od strane Ministarstva kulture i medija RH (oznaka Z-5016 u Registru kulturnih dobara RH), izvođač je dužan pri izvođenju radova postupati s posebnom pažnjom te upotrebljavati primjerene građevinske materijale, tehnike i opremu, kao i pridržavati se relevantnih zakona i podzakonskih propisa iz područja zaštite kulturnog dobra, a osobito Zakona o zaštiti i očuvanju kulturnih dobara („Narodne novine“ broj 69/99, 151/03, 157/03, 100/04, 87/09, 88/10, 61/11, 25/12, 136/12, 157/13, 152/14, 98/15, 102/15, 44/17, 90/18, 32/20, 62/20, 117/21 i 114/22). Nadalje, izvođač radova je dužan pridržavati se svih relevantnih zakona i podzakonskih propisa iz područja vezanih za predmet nabave (graditeljstva, zaštite okoliša i sl.).

1. **STRUČNI NADZOR RADOVA:**

Stručni nadzor nad realizacijom radova u ime Naručitelja vršit će arheolozi dr. sc. Morana Čaušević-Bully i dr. sc. Sébastien Bully (dalje u tekstu: Stručni nadzor).

Izvođač radova se obvezuje omogućiti Stručnom nadzoru i Naručitelju nadzor nad izvršenjem ugovorenih radova, uključivo količinu i kvalitetu upotrijebljenih materijala. Nadzor nad izvođenjem radova sastoji se od kontrole ispunjenja ugovornih obveza izvođača radova i poduzimanja odgovarajućih mjera za realizaciju tih obveza, a što posebice uključuje kontrolu održavanja rokova isporuke izvođenja radova, kontrolu izvođenja radova te kontrolu kvalitete izvedenih radova.

Naručitelj i Stručni nadzor imaju pravo pristupa gradilištu u svrhu obavljanja nadzora te pravo uvida u svu potrebnu dokumentaciju u okviru kontrole ispunjenja ugovornih obveza. Naručitelj i Stručni nadzor imaju pravo narediti da se u primjerenom roku otklone svi uočeni nedostaci, kao i narediti obustavu izvođenja pojedinih radova koji se izvode nekvalitetno ili na drugi način odstupaju od odredaba Ugovora, ako bi nastavljanje izvođenja tih radova moglo izazvati teže posljedice.

Naručitelj i Stručni nadzor imaju pravo narediti i rušenje, odnosno otklanjanje pojedinih nekvalitetnih radova ili onih koji na drugi način bitno odstupaju od sklopljenog ugovora o nabavi ukoliko se sporni radovi niti naknadno ne mogu uskladiti sa zahtjevima ugovora. Naručitelj i Stručni nadzor imaju pravo u slučaju potrebe, a u svrhu zaštite života, izvedenih radova i drugih materijalnih dobara, narediti izvođaču radova da izvede potrebne radove i poduzme mjere koje su po njegovoj ocjeni neophodne za otklanjanje opasnosti.

Izvođač radova dužan je provesti naloge Naručitelja i Stručnog nadzora, osim kada je zbog provedbe istih izgledno nastupanje štetnih posljedica.

Izvođač radova dužan je pravovremeno obavještavati Naručitelja i Stručni nadzor o svim pitanjima bitnim za ispunjenje ugovornih obveza, kao i tražiti potrebna objašnjenja i upute u svrhu pravovremene i kvalitetne realizacije radova koji su predmet nabave.

1. **GRAFIČKI PRIKAZ LOKACIJA RADOVA:**

